Հանգուցային անվանումների գրանցման ընդհանուր պայմաններ

1. Սույն պայմանները սահմանում են Viva և այլ ապրանքային նշանների ներքո գործող «Վիվա Արմենիա» փակ բաժնետիրական ընկերության (այսուհետ՝ «Օպերատոր») կողմից (որը լիազորված է գրանցող համապատասխան իրավատիրոջ կողմից) համակարգչային ցանցերի համաշխարհային միասնական համակարգում (այսուհետ՝ «Ինտերնետ») հանգուցային անվանումների (այսուհետ՝ «Հանգուցային անվանում») գրանցման (այսուհետ՝ «Ծառայություն») ընդհանուր պայմանները (այսուհետ՝ «Ընդհանուր պայմաններ»):
2. Սույն պայմանները նախատեսվում են «Ինտերնետ հանրություն» հասարակական կազմակերպության կողմից սահմանված Հանգուցային անվանման գրանցման կանոններին համաձայն, և որևէ հակասության դեպքում վերջիններս կգերակայեն Ընդհանուր պայմանների նկատմամբ:
3. Հանգուցային անվանման գրանցման համար պատվիրատու հանդիսացող անձը (ֆիզիկական կամ իրավաբանական) (այսուհետ՝ «Պատվիրատու»), ստորագրելով Հանգուցային անվանման գրանցման հայտը (այսուհետ՝ «Հայտ»), պարտավորվում է հետևել և պահպանել Ընդհանուր պայմանների պահանջները:
4. Հանգուցային անվանման գրանցման և/կամ վերագրանցման նվազագույն ժամկետը սահմանվում է 1 (մեկ) տարի:
5. Հանգուցային անվանման գրանցման և/կամ վերագրանցման արժեքը ներկայացված է Օպերատորի պաշտոնական վեբ-կայքում (<https://www.viva.am/>):
6. 5-րդ կետով նախատեսված Հանգուցային անվանումների գրանցման և/կամ վերագրանցման արժեքը վճարվում է որպես կանխավճար՝ հետևյալ կարգով.
   1. նոր գրանցվող Հանգուցային անվանումների համար 5-րդ կետով նախատեսված արժեքը վճարվում է գրանցման պահին՝ կանխիկ կամ բանկային փոխանցմամբ՝ նախքան Ծառայության մատուցումը,
   2. գրանցված Հանգուցային անվանումների վերագրանցման համար վճարումը կատարվում է ոչ ուշ, քան վերջնաժամկետը լրանալուց 5 (հինգ) աշխատանքային օր առաջ:
7. 6.2 կետով նախատեսված ժամկետում վճարումը չկատարելու դեպքում Հանգուցային անվանումը 30 (երեսուն) օրացուցային օրերի ընթացքում կգտնվի ոչ ակտիվ (on hold) վիճակում, ապա ևս 15 (տասնհինգ) օրացուցային օր՝ փակ վիճակում, որից հետո այն ենթակա կլինի երրորդ անձանց կողմից գրանցման:
8. Հանգուցային անվանման գրանցման կամ վերագրանցման վճարումները կատարվում են ինչպես կանխիկ, այնպես էլ Օպերատորի հաշվեհամարին բանկային փոխանցմամբ, ընդ որում՝ սահմանված գումարը համարվում է վճարված Կատարողին հանձնված կամ Կատարողի բանկային հաշվեհամարին հաշվեգրված լինելու պահից:
9. Հանգուցային անվանումների գրանցումը և/կամ վերագրանցումն իրականացվում է Օպերատորի սպասարկման կենտրոններում Պատվիրատուի կողմից լրացված գրանցման/վերագրանցման հայտը հաստատվելուց և համապատասխան վճարումն իրականացվելուց հետո 5 (հինգ) աշխատանքային օրվա ընթացքում:
10. Հանրահայտ հապավումները, ազգային արժեք ունեցող անունները, ճանաչված ապրանքանիշերի անունները, հանրաճանաչ մարդկանց անունները կամ մականունները չեն կարող գրանցվել որպես Հանգուցային անվանում՝ առանց համապատասխան փաստաթղթային հիմքի/իրավատիրոջ համաձայնության:
11. .am տիրույթում Հանգուցային անվանումը կարող է պարունակել միայն արաբական 0-9 թվանշանները, «-» (գծիկ) և ASCII անգլերեն տառեր: .հայ Հանգուցային անվանումը կարող է պարունակել միայն արաբական 0-9 թվանշանները, «-» (գծիկ) և Unicode Armenian տառեր, բացառությամբ «և» (0587) տառի:
12. Պատվիրատուի վավերապայմաններում և տվյալներում փոփոխությունների առկայության դեպքում Օպերատորը բոլոր անհրաժեշտ փոփոխությունները կատարում է 5 (հինգ) աշխատանքային օրվա ընթացքում:
13. Պատվիրատուն հավաստում է, որ Հանգուցային անվանումը, որի գրանցման/վերագրանցման համար դիմում է, չի խախտում երրորդ անձանց մտավոր սեփականության իրավունքները, ինչպես նաև պատասխանատվություն է կրում բոլոր հետևանքների համար, որոնք կարող են առաջանալ պահանջվող Հանգուցային անվանման գրանցման արդյունքում:
14. Պատվիրատուն պարտավոր է Օպերատորին ներկայացնել Հայտով պահանջվող ճշգրիտ տվյալները և բոլոր անհրաժեշտ փաստաթղթերը:
15. Պատվիրատուին արգելվում է Հանգուցային անվանումն օգտագործել անօրինական կերպով զանգվածային հաղորդագրություններ (spam) ուղարկելու, միջէթնիկական, կրոնական տարաձայնություն առաջացնելու, միջազգային ահաբեկչության մեջ ներգրավվելու, բռնություն, պոռնկագրություն, թրաֆիքինգ խթանելու կամ համակարգչային վիրուսներ տարածելու, ինչպես նաև ՀՀ օրենսդրությանը, «Ինտերնետ հանրություն» հասարակական կազմակերպության կողմից սահմանված կանոններին հակասող այլ գործողություններ իրականացնելու նպատակով:
16. Պատվիրատուն սույնով պարտավորվում է պահպանել հակակոռուպցիոն օրենսդրության պահանջները և չձեռնարկել որևէ գործողություն, որով կարող են խախտվել հակակոռուպցիոն օրենսդրության պահանջները՝ կապված սույն Ընդհանուր պայմաններով նախատեսված իր իրավունքների և պարտականությունների հետ, այդ թվում (բայց չսահմանափակվելով)՝ չկատարել առաջարկ, չտալ համաձայնություն, խոստում, չիրականացնել ոչ օրինական վճարումներ, ներառյալ (բայց չսահմանափակվելով) կաշառքը՝ փողի կամ ցանկացած այլ տեսքով, որևէ ֆիզիկական կամ իրավաբանական անձի, ներառյալ (բայց չսահմանափակվելով)՝ առևտրային կազմակերպություններին, իշխանության և ինքնակառավարման մարմիններին ու պաշտոնատար անձանց, մասնավոր ընկերություններին և նրանց ներկայացուցիչներին:
17. Պատվիրատուի կողմից սույն Ընդհանուր պայմանների 16-րդ կետով նախատեսված պարտականությունների խախտման դեպքում Օպերատորն իրավունք ունի արտադատական կարգով միակողմանիորեն հրաժարվել Ընդհանուր պայմանների կատարումից: Օպերատորը չի հատուցում Պատվիրատուի վնասները սույն Ընդհանուր պայմանների սույն կետի համաձայն լուծման դեպքում:
18. Օպերատորն իրավունք ունի վճարման պարտավորության՝ Պատվիրատուի կողմից խախտման դեպքում միակողմանիորեն լուծել վերջինիս հետ պայմանագիրը:
19. Օպերատորն իրավունք ունի 15-րդ կետով սահմանված պարտավորության՝ Պատվիրատուի կողմից խախտման դեպքում միակողմանիորեն լուծել վերջինիս հետ պայմանագիրը:
20. Օպերատորն իրավունք ունի հրաժարվել Ծառայություն մատուցելուց, եթե՝
    1. տվյալ Հանգուցային անվանումն արդեն իսկ գրանցված է երրորդ անձանց կողմից,
    2. տվյալ Հանգուցային անվանման գրանցումը հակասում է «Ինտերնետ հանրություն» հասարակական կազմակերպության կողմից սահմանված հանգուցային անվանումների գրանցման կանոններին,
    3. տվյալ Հանգուցային անվանման գրանցումը կարող է վնաս հասցնել Օպերատորի, «Ինտերնետ հանրություն» հասարակական կազմակերպության կամ այլոց իրավունքներին;
21. Պատվիրատուն իրավունք ունի գրանցված Հանգուցային անվանման հետ կապված իրեն առնչվող տվյալներում պահանջել կատարելու ցանկացած թույլատրելի փոփոխություն՝ ներկայացնելով համապատասխան փաստաթղթերը:
22. Օպերատորը պատասխանատվություն չի կրում Հանգուցային անվանման սպասարկման ընթացքում առաջացած ընդհատումների և/կամ վերաթարմացումների ուշացման համար:
23. Օպերատորը պատասխանատվություն չի կրում ստանձնած պարտավորությունների չկատարման կամ ժամկետանց կատարման համար, եթե դա հետևանք է նրանից անկախ վրա հասած անհաղթահարելի ուժի (ֆորս մաժոր), ինչպիսիք են տարերային աղետներ, հրդեհներ, ջրհեղեղներ կամ այլ աղետներ, կառավարության գործողություններ, երկրում արտակարգ դրություններ, հասարակական անկարգություններ, ապստամբություններ, պատերազմներ և գործադուլներ: Նման հանգամանքների առաջացման դեպքում Օպերատորը պարտավորվում է հանգամանքների առաջացումից հետո 5-օրյա ժամկետում տեղեկացնել Պատվիրատուին պայմանագրային իր պարտավորությունների կատարման անհնարինության մասին, որից հետո Կողմերը փոխադարձ համաձայնությամբ դադարեցնում են պայմանագրի գործողությունը կամ այն երկարացնում համապատասխան ժամկետով:
24. Իրենց պարտավորությունների չկատարման դեպքում Կողմերը պատասխանատվություն են կրում՝ համաձայն ՀՀ գործող օրենսդրության:
25. Հայտում ընդգրկված բոլոր տվյալները, ինչպես նաև Հանգուցային անվանման գրանցման ժամկետը, բացառությամբ ծածկագիրը, չեն համարվում գաղտնի և կարող են զետեղվել բաց տեղեկատուներում կամ այլ կերպ հասանելի դառնալ ցանկացած անձանց, եթե Պատվիրատուն չի ընտրել «Պահպանել տվյալների գաղտնիությունը» լրացուցիչ ծառայությունը և ներկայացրել Հայտում: Այդ դեպքում հանրությանը հասանելի բաց տեղեկատուներում Պատվիրատուի տվյալների դաշտում հասանելի են միայն DNS տվյալները:
26. Պատվիրատուի կողմից կատարված վճարումները ենթակա չեն վերահաշվարկի և/կամ վերադարձի՝ անկախ սույն պայմանագրի դադարեցման հիմքերից և պայմաններից:
27. Կողմերի միջև ծառայությունների հետ կապված հարաբերությունները կարգավորվում են Հայաստանի Հանրապետության օրենսդրությամբ:
28. Կողմերը պետք է հնարավորինս ջանան ցանկացած վեճ լուծել բանակցությունների և խորհրդակցությունների միջոցով, իսկ փոխադարձ համաձայնությամբ չլուծվելու դեպքում վեճերը ենթակա են Հայաստանի Հանրապետության իրավասու դատարանների ընդդատությանը: